## ПОКРАЈИНСКИ СЕКРЕТАРИЈАТ ЗА ОБРАЗОВАЊЕ, ПРОПИСЕ, УПРАВУ

## И НАЦИОНАЛНЕ МАЊИНЕ – НАЦИОНАЛНЕ ЗАЈЕДНИЦЕ

# **ИНФОРМАЦИЈА**

**О УПИСУ УЧЕНИКА У ПРВИ РАЗРЕД СРЕДЊИХ ШКОЛА**

**НА ТЕРИТОРИЈИ АУТОНОМНЕ ПОКРАЈИНЕ ВОЈВОДИНЕ**

**У ШКОЛСКОЈ 2017/2018. ГОДИНИ**

Нови Сад, новембар 2017. године

**УВОД**

Циљ ове информације јесте да прикаже реализацију уписа ученика у први разред средњих школа на територији Аутономне покрајине Војводине (у даљем тексту: АП Војводина) у школској 2017/2018. години, односно да прикаже упис ученика у први разред средњег образовања и васпитања у АП Војводини.

Информација је израђена на основу: података које је Покрајински секретаријат за образовање, прописе, управу и националне мањине – националне заједнице (у даљем тексту: Секретаријат) прикупио од основних и средњих школа на територији АП Војводине; Одлуке о броју места за упис ученика у први разред средњих школа на територији АП Војводине у школској 2017/2018. години; Одлуке Министарства просвете, науке и технолошког развоја Републике Србије о упису ученика у средње школе за школску 2017/2018. годину; Конкурса за упис ученика у средњу школу за школску 2017/2018. годину (у даљем тексту: Конкурс).

Сагласно члану 32. тачка 4. и члану 35. став 1. Покрајинске скупштинске одлуке о Покрајинској влади („Службени лист АПВ”, број 37/2014), а у вези с чланом 34. став 1. тачка 3. Закона о утврђивању надлежности АП Војводине („Службени гласник РС”, број 99/2009 – Одлука УСРС – 67/2012), Покрајинска влада донела је Одлуку о броју места за упис ученика у први разред средњих школа на територији АП Војводине у школској 2017/2018. години.

Утврђивање броја места за упис ученика у средње школе врши се као поверен посао и Министарство просвете, науке и технолошког развоја Републике Србије објавило је јединствени конкурс за упис ученика у први разред средњих школа у школској 2017/2018. години.

Поступак утврђивања броја ученика за упис у први разред средњих школа, за школску 2017/2018. годину, Секретаријат је започео у децембру 2016. године, на основу захтева школа и мишљења локалних самоуправа.

У поступку утврђивања предлога одлуке, Секретаријат је тражио од јединица локалне самоуправе да се – ради усклађивања потреба својих средина са уписном политиком на нивоу АП Војводине – консултују са средњим школама на својој територији и размотре број ученика осмог разреда, реализацију прошлогодишњег плана уписа ученика у први разред средњих школа, потребе средине за одређеним занимањима, те да предложе план уписа ученика у први разред средњих школа за школску 2017/2018. годину, као и да предложе евентуалне измене у погледу увођења нових подручја рада и образовних профила.

Током марта 2017. године, Секретаријат је израдио предлог одлуке и упутио га на разматрање и усвајање Покрајинској влади, која је 5. маја 2017. године донела Одлуку о броју места за упис ученика у први разред средњих школа на територији АП Војводине у школској 2017/2018. години.

Поменутом одлуком, у средњим школама на територији АП Војводине предвиђен је упис **19.258** **редовних ученика** (13.730 места у 75 стручних школа – 3.810 места за трогодишње образовање и 9.920 места за четворогодишње образовање; 3.826 места у 25 гиманзија – у специјализованим гимназијама за обдарене ученике филолошке струке 192 места, а за обдарене ученике математичке струке 140 места; 412 места у 10 уметничких школа; 1.290 места у 11 мешовитих школа – у средњем стручном образовању предвиђено је 750 места – 300 места за трогодишње образовање и 450 места за четворогодишње образовање, док је за гимназијско образовање предвиђено 540 места).

Одлука Покрајинске владе послата је надлежном министарству на сагласност.

Министарство је дописом број: 611-00-0520/2017-03, од 23.05.2017, дало сагласност на одлуку Покрајинске владе, уз њено усклађивање с предлогом Министарства.

Одлука министра просвете, науке и технолошког развоја о упису ученика у средњу школу за школску 2017/2018. годину објављена је заједно с Конкурсом , у мају 2017. године, у специјалном броју Просветног прегледа, који је био доступан основним и средњим школама.

Одлуком министра просвете, науке и технолошког развоја Републике Србије о упису ученика у средње школе за школску 2017/2018. годину, утврђен је број места за упис у први разред средњих школа на територији Републике Србије по школама, подручјима рада, образовним профилима, трајању образовања и по наставним језицима.

Одлуком министра просвете, науке и технолошког развоја Републике Србије посебно је регулисан упис кандидата који су седми или осми разред основне школе завршили у иностранству, као и начин вредновања општег успеха за кандидате који су шести разред основне школе завршили у иностранству.

Услови за упис, поступак избора кандидата, као и начин спровођења Конкурса били су саставни делови поменуте одлуке и објављени су у њему.

Конкурсом су дати услови за упис ученика, мерила и начин избора кандидата, календар уписа, посебни здравствени услови, потребна документа за упис ученика и преглед свих средњих школа у Републици Србији с планираним бројем места за упис ученика према подручју рада, трајању школовања и образовним профилима. Поред тога, посебно је назначен број места за упис ученика у школе које организују наставу на језицима националних мањина – националних заједница.

Ученици су полагали завршни испит који се састојао из три теста: теста из српског односно матерњег језика, теста из математике и комбинованог теста из природних и друштвених наука (биологија, географија, историја, физика и хемија).

Кандидати за упис у специјализоване школе, односно специјализована одељења гимназија и уметничке школе полагали су пријемни испит. Том приликом, проверавана су одређена знања стечена у претходном образовању, као и посебне способности кандидата, неопходне за одређену школу и образовни профил.

Календаром уписа прописани су услови и термини пријављивања ученика за упис, теримини полагања пријемног и завршног испита, као и термини уписа ученика у први разред средње школе за школску 2017/2018. годину.

1. **УПИС УЧЕНИКА У ПРВИ РАЗРЕД СРЕДЊИХ ШКОЛА**

**ЗА ШКОЛСКУ 2017/2018. ГОДИНУ**

На територији АП Војводине је Конкурсом био предвиђен упис ученика у двадесет пет гимназијa (општих и специјализованих), седамдесет пет стручних школа, једанаест мешовитих школа, десет уметничких школа и десет школа у којима се поред основног образовања за ученике са сметњама у развоју и инвалидитетом реализује и њихово средње образовање.

Министарство је накнадно одобрило упис ученика за стручно образовање у две гимназије (у Ковачици и Бачком Петровцу), па су ове гимназије уписом ученика за стручно образовање прерасле у мешовите школе.

Стога су **у школској 2017/2018. години, на територији АП Војводине,** ученици уписани у **двадесет три гимназије, четрнаест мешовитих школа, седамдесет четири стручне школе, десет уметничких школа** и **десет школа за средње образовање ученика са сметњама у развоју и инвалидитетом.**

Због специфичности планирања уписа у школе за ученике са сметњама у развоју, ова информација бави се само анализом реализације уписа ученика у гимназије, стручне школе, мешовите и уметничке школе.

Конкурсом Министарства просвете, науке и технолошког развоја Републике Србије и његовим допунама, одобреноје **19.338** местa за упис ученика, односно осамдесет места више него у Одлуци о броју места за упис у први разред средњих школа на територији АП Војводине у школској 2017/2018. години.

За упис **18.043 ученика** у први разред средњих школа на територији АП Војводине у школској 2017/2018. години, који су у школској 2016/2017. години завршили **осми разред**, планиранo je **19.338 места**, односно **7,18% више места за упис** од броја ученика осмог разреда.

У **121 средњој школи у АП Војводини (гимназије, стручне школе, мешовите и уметничке),** у први разред средњих школа у школској 2017/2018. години **уписано** је **укупно 17.238 ученика,** што је **370 ученикa мање** него у претходној школској години или **2,1% мање**. **Планирани упис остварен је са 89,14% (на планираних 19.338 места уписано је 17.238 ученика** –табела 1 у прилогу**).**

Структура реализације плана уписа – према дужини трајања образовања:

|  |  |  |  |  |  |  |
| --- | --- | --- | --- | --- | --- | --- |
| Дужина трајања образовања | ПЛАНИРАНО | | | УПИСАНО | | |
| Бр. одељ. | Бр. уч. | Од укупног броја планираних места | Бр. одељ. | Бр. уч. | Од укупног броја уписаних ученика |
| Три  године | 140 | 4.200 | 21,72% | 139 | 3.420 | 19,84% |
| Четири године | 520 | 15.138 | 78,28% | 514 | 13.818 | 80,16% |
| Укупно | 660 | 19.338 | 100,00% | 653 | 17.238 | 100,00% |

У поређењу с претходном годином, планирано је и уписано за око 1,5% више ученика за трогодишње образовање, а за исто толико мање ученика планирано је и уписано за четворогодишње образовање.

Настава на два језика у првом разреду средњег образовања и васпитања реализује се у 36 школа (од тога, у 31 школи – на српском и мађарском наставном језику, у две школе – на српском и словачком језику, у две школе – на српском и румунском језику и у једној школи – на српском и русинском наставном језику), а настава на једном наставном језику реализује се у 81 школи (од тога, у 79 школа – на српском језику и у две школе – на мађарском наставном језику). У две средње школе – поред наставе на српском и мађарском језику – реализује се настава и на хрватском језику, а у једној средњој школи – поред наставе на српском и мађарском језику – реализује се настава и на словачком језику.

План уписа ученика у први разред средњих школа у АП Војводини, у којима се настава одржава на **српском језику,** реализован је са **91,5%**, као и претходне школске године. На планираних **16.968 места** у **579 одељења** уписано **je 15.526 ученика** у **573 одељења**. У односу на прошлу школску годину, планирано је **469 места мање** или 2,69%, а укупан **број уписаних ученика мањи је за 392 или 2,46%**. Просечан број ученика у одељењу јесте **27**.

У току 2016/2017. школске године, наставу на једном од **језика националних мањина – националних заједница – мађарском, словачком, румунском, русинском или хрватском** језику – похађало је **2.283 ученика осмог разреда (33 ученика више него прошле школске године)**, од којих је **1.712** **ученика** (**75%**) **наставило да се школује на језику националне мањине – националне заједнице** у средњој школи у школској 2017/2018. години (исти обухват ученика као и прошле школске године).

План уписа ученика у први разред средњих школа у АП Војводини, у којима се настава изводи на **мађарском језику,** реализован је са **72,85%**, што је за **5% више** него претходне школске године (рационалнији упис), јер је на планираних **2.070 места** за **71** одељење уписано **1.508 ученика** у **70 одељења**. У поређењу с прошлом школском годином, планирано је **четири** одељења и **136** места мање, док је **број уписаних ученика већи за 11**. Просечан број ученика у одељењу јесте **21**.

Број ученика основних школа који су у **завршном (осмом) разреду** у школској 2016/2017. години похађали наставу на мађарском језику јесте **1.717** (31 ученик више него претходне школске године), од којих је **1.508 ученика** или **87,83% наставило школовање на мађарском језику**, што је за око **1% мањи обухват** него претходне школске године.

План уписа ученика у први разред средњих школа у АП Војводини, који наставу слушају на **словачком језику,** реализован је са **72,67%** (4% мање), јер је на планираних **150 места** у пет одељења уписано **109 ученика**. Планирано је 30 места више за упис него претходне школске године, а **број уписаних ученика** **већи је за 17**.

У основним школама, у школској 2016/2017. години, наставу на словачком језику похађало је **344 ученика** осмог разреда (32 ученика мање него прошле школске године), од којих је **109 ученика** или **31,69% наставило школовање на словачком језику (7,22% више ученика него претходне школске године наставило је школовање на словачком језику)**.

План уписа ученика у први разред средњих школа у АП Војводини, који похађају наставу на **румунском језику,** реализован је са **40**%, што је за **21,67% мање** него претходне школске године, јер јена **60 места** уписано **24 ученика** или **13 ученика мање** него прошле школске године. Просечан број ученика у одељењу јесте **12**.

Уосновним школама, у школској 2016/2017. години, наставу на румунском језику похађало је **117 ученика** **осмог разреда** (11 ученика више него претходне школске године), од којих је **24 ученика** или **20,51% наставило школовање на румунском језику.** Изражено у процентима – **14,39% мање** ученика него прошле школске године наставило је школовање на румунском језику.

План уписа ученика у први разред средњих школа у АП Војводини, који похађају наставу на **русинском језику,** реализован је са **56,67%**, што је за **10% више** него претходне школске године, јер је на планираних **30 места** уписано **17 ученика**. У поређењу с прошлом школском годином, **број уписаних ученика већи** је **за три.**

Уосновним школама, у школској 2016/2017. години, наставу на русинском језику похађало је **63 ученика** **осмог разреда** (12 ученика више него претходне школске године), од којих је **17 ученика** (**26,98%) наставило школовање на русинском језику**, што је за **0,47% мањи обухват** ученика који су наставили школовање него прошле школске године.

Из године у годину варира број ученика који похађају основну школу на русинском језику, али је уједначен проценат оних који настављају средње образовање на том наставном језику.

План уписа ученика у први разред средњих школа у АП Војводини, у којима се настава похађа на **хрватском језику,** реализован је са **90%**, јер је на планираних **60 места** уписано **54 ученика**, што је 6,67% више него претходне школске године.

У основним школама, у школској 2016/2017. години, наставу на хрватском језику похађало је **42 ученика осмог разреда** (11 ученика више него претходне школске године), **док се за средње образовање определило 54 ученика (128,57%),** дакле, и ученици који нису похађали основну школу на хрватском језику.

У табели је приказан **број ученика припадника** **националних мањина – националних заједница,** који су након основног образовања **наставили школовање на неком од језика националне мањине – националне заједнице** у школској 2017/2018. години:

|  |  |  |  |  |  |  |  |
| --- | --- | --- | --- | --- | --- | --- | --- |
| Наставни језик | Осми разред 2016/2017. | Наставили школовање на матерњем језику школске 2016/2017.  (%) | | Трогодишње образовање | % од укупног броја уписаних ученика | Четворогодишње образовање | % од укупног броја уписаних |
| мађарски језик | 1.717 | 1.508 | 87,83% | 357 | 23,67% | 1.151 | 76,33% |
| словачки језик | 344 | 109 | 31,69% | … | … | 109 | 100% |
| румунски језик | 117 | 24 | 20,51% | … | … | 24 | 100% |
| русински језик | 63 | 17 | 26,98% | … | … | 17 | 100% |
| хрватски језик | 42 | 54 | 128,57% | ... |  | 54 | 100% |

Ове године нешто мање ученика него претходне школске године наставило је школовање на мађарском и русинском језику, док је обухват ученика на словачком и румунском језику повећан. Средње образовање на хрватском језику и даље уписује више ученика од броја ученика који основно образовање стичу на овом наставном језику.

На мађарском наставном језику и у овој школској години повећан је број уписаних ученика уписаних за трогодишња занимања (0,76% више него претходне године), а за исто толико мање ученика планирано је и уписано за четворогодишње образовање.

Следи графички приказ броја ученика који су након основног образовања на неком од језика националних мањина – националних заједница наставили школовање на том језику у школској 2017/2018. години:

У средњим школама на територији АП Војводине није организована настава на ромском језику – као језику националне заједнице.

У складу са Законом о средњој школи, ученици су обавезни да приликом уписа у први разред изаберу један од **изборних предмета** (*верска настава* или *предмет етичко-хуманистичког садржаја,* то јест *грађанско васпитање*).

Следећа табела представља преглед броја ученика на појединим наставним језицима, опредељених за сваки од изборних предмета.

|  |  |  |  |
| --- | --- | --- | --- |
| Наставни језик | Укупан број ученика у првом разреду | Број и проценат ученика опредељених за верску наставу | Број и проценат ученика опредељених за грађанско васпитање |
| српски | 15526 | 7761 – **49,99%** | 7929 – **50,01%** |
| мађарски | 1508 | 889 – **58,95%** | 619 – **41,05%** |
| словачки | 109 | 23 – **21,10%** | 86 – **78,90%** |
| румунски | 24 | 24 – **100%** | 0 – **0%** |
| русински | 17 | 12 – **70,59%** | 5 – **29,41%** |
| хрватски | 54 | 35 – **64,81%** | 19 – **35,19%** |

Ове школске године, у поређењу с претходном годином, незнатно већи број ученика који наставу похађају на српском језику определио се за похађање грађанског васпитања. На мађарском, румунском, русинском и хрватском језику настављена је тенденција да се више ученика опредељује за верску наставу, док су се ученици који наставу похађају на словачком језику и ове школске године у знатно већем проценту определили за изучавање предмета етичко-хуманистичког садржаја – грађанско васпитање.

**2.** **УПИС УЧЕНИКА У ПРВИ РАЗРЕД СРЕДЊИХ ШКОЛА У**

## ТРОГОДИШЊЕМ ТРАЈАЊУ

У АП Војводини у **76 средњих школа** уписани су ученици у први разред **трогодишњег образовања** за образовне профиле **11 подручја рада.**

Од ове школске године, осим на српском и мађарском наставном језику, организовано је трогодишње образовање и на словачком језику. Наиме, Гимназија „Јан Колар”, са домом ученика у Бачком Петровцу, верификована је за рад у подручју рада трговина, угоститељство и туризам и уписани су ученици за образовни профил кувар (на словачком наставном језику).

**Упис** ученика у први разред **трогодишњег образовања** **реализован** је **са 81,43%**, јер је на **4.200 места** уписано **3.420 ученикa**, распоређених у **139 одељења**. Просечан број ученика у одељењу јесте 25. У односу на претходну школску годину, за трогодишње образовање планирано је **166 места више** или **5,08%**, а уписано је **150 ученика** или **4,59% више**.

План уписа ученика у школе на **српском наставном језику** остварен је са **82,49%,** јер је на планираних **3.690 места** уписано **3.044 ученика.** У поређењу с претходном школском годином, за 195 ученика (5,58%) повећан је број планираних места за упис, а за 117 или 3,98% повећан је број уписаних ученика.

У школама у којима се настава реализује на **мађарском језику**, упис је остварен са **74,37%**, будући да је на планираних **480 места** уписано **357 ученика.** У односу на претходну школску годину, број планираних места мањи је за 60 (11,11%), а број уписаних ученика већи је за 14 (4,08%).

По први пут, планиран је и реализован упис ученика за трогодишње образовање на **словачком наставном језику**. На планираних **30 места** уписано је **19 ученика**, што значи да је упис остварен са **63,33%**.

Подаци о упису **по подручјима рада**, за **трогодишње** **образовање** У АП Војводини (Напомена: поред броја ученика на језицима националних мањина, великим почетним словом је означен језик националне мањине; М-мађарски језик, С-словачки, РМ-румунски, РС-русински, Х-хрватски):

|  |  |  |  |  |  |  |  |
| --- | --- | --- | --- | --- | --- | --- | --- |
| Подручје рада | ПЛАНИРАНО | | | УПИСАНО | | | |
| српски | На језику националне  мањине | укупно | српски | На језику националне  мањине | укупно | Реализација уписа |
| Пољопривреда, производња и  прерада хране | 570 | 60М | 630 | 407 | 47М | 454 | 72,06% |
| Шумарство и  обрада дрвета | 90 | ... | 90 | 76 | ... | 76 | 84,44% |
| Машинство и  обрада метала | 840 | 150М | 990 | 699 | 122М | 821 | 82,93% |
| Електротех-  ника | 210 | ... | 210 | 178 | ... | 178 | 84,76% |
| Текстилство и  кожарство | 60 | ... | 60 | 44 | ... | 44 | 73,33% |
| Геодезија и  грађевинарство | 60 | 60М | 120 | 43 | 35М | 78 | 65% |
| Саобраћај | 300 | 30М | 330 | 302 | 31М | 333 | 100,9% |
| Трговина, угоститељство и туризам | 1.050 | 150М+30С | 1.230 | 882 | 102М+19С | 1.003 | 81,54% |
| Личне услуге | 420 | 30М | 450 | 324 | 20М | 344 | 76,44% |
| Здравство и  социјална заштита | 60 | ... | 60 | 58 | ... | 58 | 96,67% |
| Геологија, рударство и металургија | 30 | ... | 30 | 31 | ... | 31 | 103,33% |
| Укупно | 3.690 | 510 | 4.200 | 3.044 | 376 | 3.420 | 81,43% |

У поређењу с претходном годином, планирано је и уписано више ученика у подручјима рада трговина и угоститељство, машинство, пољопривреда, текстилство и грађевинарство, док је смањен број планираних места у здравству, личним услугама и шумарству.

На мађарском наставном језику – због слабог уписа ученика – уместо електротехнике планирани су геодезија и грађевинарство, где је упис ученика био пуно бољи.

3. **УПИС УЧЕНИКА У ПРВИ РАЗРЕД СРЕДЊИХ ШКОЛА У**

## ЧЕТВОРОГОДИШЊЕМ ТРАЈАЊУ

На територији АП Војводине, у **121 средњој школи** уписани су ученици у први разред за образовне профиле с четворогодишњим трајањем у гимназије, стручне школе, мешовите и уметничке школе. Планирани су образовни профили тринаест подручја рада.

Ученицима је дата могућност да наставу похађају на **српском језику** или на **мађарском**, **словачком**, **румунском**, **русинском** и **хрватском** **језику**.

**Упис** ученика у средње школе за **четворогодишње школовање** **реализован** је са **91,28%**, јер је на планираних **15.138 места** уписано **13.818 ученика**, распоређених у **514 одељења**. Просечан број ученика у одељењу јесте **27**.

У односу на претходну школску годину, за упис је планирано **740 места мање**, а **број** **уписаних ученика** **мањи** је **за** **520. Проценат реализације** плана уписа ученика бољи је за 1% у поређењу с претходном годином.

План уписа ученика у школама на **српском језику** остварен је са **94%**, јер је на планираних **13.278 места** уписано **12.482 ученика**. **Реализација уписа** боља је него прошле школске године (за 0,83%), будући да је **број** планираних **места мањи за 664**, а **број** уписаних **ученика мањи за 509**.

У школама у којима се настава изводи на **мађарском језику** упис је остварен са **72,39%**, јер је на планираних **1.590 места** уписан **1.151 ученик**. Реализација уписа већа је за 3,12% него прошле школске године.

У школама у којима се настава изводи на **словачком језику** упис је остварен са **75%,** што је за **1,67% мање** него прошле школске године, јер је на планираних **120 места** (као и претходне године) уписано **90 ученика** (два ученика мање него претходне школске године).

У школама у којима се настава изводи на **румунском језику** упис је остварен са **40%**, јер је на планираних **60 места** уписано **24 ученика (**13 ученика мање него прошле школске године**)**.

У школи у којој се настава изводи на **русинском језику** упис је остварен са **56,67%**, јер је на планираних **30 места** уписано **17 ученика**. Имајући у виду претходну школску годину, уписано је **три ученика више**.

У школи у којој се настава изводи на **хрватском језику** упис је остварен са **90%**, јер је на планираних **60 места** уписано **54 ученика** (четири ученика више него прошле школске године).

У поређењу с прошлом школском годином, план и реализација уписа ученика на српском и мађарском наставном језику бољи су него прошлогодишњи, док је мања реализација уписа била на румунском, русинском и словачком језику. На хрватском наставном језику и ове године уписало се више ученика него раније.

Подаци о упису ученика, по подручјима рада, у **четворогодишњем** образовању У АП Војводини:

|  |  |  |  |  |  |  |  |
| --- | --- | --- | --- | --- | --- | --- | --- |
| Подручје рада | ПЛАНИРАНО | | | УПИСАНО | | | |
| српски | На језику националне  мањине | укупно | српски | На језику националне  мањине | укупно | Реализација уписа |
| Гимназија | 3.714 | 368М+90С+30РМ+30РС+30Х | 4.262 | 3.567 | 265М+60С+14РМ+17РС+28Х | 3.951 | 92,70% |
| Пољопривреда, производња и прерада хране | 1.020 | 210М | 1.230 | 825 | 108М | 933 | 75,85% |
| Шумарство и обрада дрвета | 210 | ... | 210 | 177 | ... | 177 | 84,28% |
| Машинство и обрада метала | 900 | 150М | 1.050 | 831 | 125М | 956 | 91,05% |
| Електротехника | 1.506 | 228М | 1.734 | 1.472 | 189М | 1.661 | 95,79% |
| Хемија, неметали и графичарство | 840 | 90М+30Х | 960 | 710 | 41М+26Х | 777 | 80,94% |
| Текстилство и кожарство | 240 | 30М | 270 | 145 | 16М | 161 | 59,63% |
| Геодезија и грађевинарство | 414 | ... | 414 | 357 | ... | 357 | 86,23% |
| Саобраћај | 750 | 30М | 780 | 711 | 28М | 739 | 94,74% |
| Трговина, угоститељство и туризам | 540 | 30М | 570 | 516 | 25М | 541 | 94,91% |
| Економија, право и администрација | 1.710 | 180М+  30РМ | 1.920 | 1.699 | 131М+  10РМ | 1.840 | 95,83% |
| Здравство и социјална заштита | 1.050 | 210М+30С | 1.290 | 1.102 | 188М+30С | 1.320 | 102,32% |
| Култура, уметност и јавно  информисање | 384 | 64М | 448 | 370 | 35М | 405 | 90,40% |
| Укупно | 13.278 | 1.860 | 15.138 | 12.482 | 1.336 | 13.818 | 91,28% |

Као и претходних година, највише места за упис предвиђено је за гимназијско образовање – 4.262 места. У стручним и мешовитим школама, највише места планирано је за подручје рада економија, право и администрација – 1.920 места, иако је у овом подручју рада број планираних места смањен за три стотине у поређењу с претходном годином (засићеност тржишта рада занимањима из области економије). Следе: електротехника (1.734 планирана места), пољопривреда, здравство и социјална заштита (1.290 места), производња и прерада хране (1.230 места) и машинство и обрада метала (1.050 места).

Највише слободних места остало је у подручјима рада текстилство и кожарство (реализација уписа – 59,63%) и пољопривреда, производња и прерада хране (75,85%).

**\* \* \***

**Разлика у броју уписаних ученика** у први разред средњих школа за школску 2016/2017. и 2017/2018. годину дата је у следећој табели.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Наставни језик | **Шк. 2016/2017. год.** | | | **Шк. 2017/2018. год.** | | | **Разлика** | | |
| три год. | четири год. | укупно | три год. | четири год. | укупно | три год. | четири год. | укупно |
| српски језик | 2.927 | 12.991 | 15.918 | 3.044 | 12.482 | 15.526 | +117 | -509 | -392 |
| мађарски језик | 343 | 1.154 | 1.497 | 357 | 1.151 | 1.508 | +14 | -3 | +11 |
| словачки језик |  | 92 | 92 | 19 | 90 | 109 | +19 | -2 | +17 |
| румунски језик |  | 37 | 37 |  | 24 | 24 |  | -13 | -13 |
| русински језик |  | 14 | 14 |  | 17 | 17 |  | +3 | +3 |
| хрватски језик |  | 50 | 50 |  | 54 | 54 |  | +4 | +4 |
| укупно: | 3.270 | 14.338 | 17.608 | 3.420 | 13.818 | 17.238 | +150 | -520 | -370 |

**\* \* \***

На основу прегледа броја ученика уписаних у први разред средње школе у протеклих **пет година**, према наставним језицима и школским годинама, стање је следеће.

|  |  |  |  |  |  |
| --- | --- | --- | --- | --- | --- |
| Наставни језик | **Шк. 2013/2014. год.** | **Шк. 2014/2015. год.** | **Шк. 2015/2016. год.** | **Шк. 2016/2017. год.** | **Шк. 2017/2018. год.** |
| укупно | укупно | укупно | укупно | укупно |
| српски језик | 15.726 | 14.982 | 15.549 | 15.918 | 15.526 |
| мађарски језик | 1.679 | 1.544 | 1.582 | 1.497 | 1.508 |
| словачки језик | 100 | 103 | 106 | 92 | 109 |
| румунски језик | 49 | 57 | 54 | 37 | 24 |
| русински језик | 11 | 13 | 22 | 14 | 17 |
| хрватски језик | 40 | 34 | 34 | 50 | 54 |
| укупно | 17.605 | 16.733 | 17.347 | 17.608 | 17.238 |

Након неколико година повећања броја уписаних ученика, у школској 2017/2018. години тај број смањен је за 2,1%.

Кретање броја ученика у петогодишњем периоду, према језику образовно-васпитног рада, приказују следећи графикони:

**4. ДУАЛНО ОБРАЗОВАЊЕ У СРЕДЊИМ ШКОЛАМА НА**

**ТЕРИТОРИЈИ АП ВОЈВОДИНЕ**

**Дуално образовање** је модел реализације наставе у систему средњег стручног образовања и васпитања, где се путем теоријске наставе и вежби у школи, као и учењем на раду код послодавца, стичу компетенције у складу са стандардом квалификације и планом и програмом наставе и учења.

Школске 2013/14. године, **дуални принцип образовања** уведен је у следеће три средње стручне школе на територији АП Војводине: Средња техничка школа „Миленко Веркић – Неша” у Пећинцима – индустријски механичар, Техничка школа „Иван Сарић” у Суботици – бравар-заваривач и Електротехничка школа „Михајло Пупин” у Новом Саду – електричар.

У школској 2016/17. години, у пет стручних школа образовало се 336 ученика на принципу дуалног односно кооперативног модела образовања.

За школску 2017/18. годину планирано је укупно 1.320 места, од тога 1.200 – за трогодишње образовне профиле и 120 – за четворогодишње, у следећим подручјима рада и образовним профилима: машинство и обрада метала (бравар-заваривач, индустријски механичар, оператер машинске обраде, механичар моторних возила, аутомеханичар, механичар грејне и расхладне технике, бравар); електротехника (електричар, електротехничар за обновљиве изворе енергије, електроинсталатер); пољопривреда, производња и прерада хране (пекар, месар, посластичар, прехрамбени техничар); угоститељство (кувар, конобар, посластичар, трговац); текстилство (модни кројач, моделар одеће), шумарство и обрада дрвета (оператер за израду намештаја, техничар за обликовање намештаја и ентеријера), грађевинарство (руковалац грађевинском механизацијом); геологија, рударство и металургија (руковалац постројењима за добијање нафте и гаса).

Велико је интересовање ученика за овај модел образовања и уписан је 1.101 ученик у 44 одељења, тако да је упис реализован са 83,41%.

У поређењу с претходном школском годином – када је за упис било планирано 180 места у пет средњих школа за три занимања у два подручја рада, у школској 2017/2018. години је дуално образовање планирано и уписано у 30 средњих школа, за 24 образовна профила из осам подручја рада (четири четворогодишња образовна профила и 20 трогодишњих).

За дуалне образовне профиле **у трогодишњем трајању** планирано је 1.200 места у 40 одељења, од којих је 34 одељења (1.020 места) планирано за наставу на српском језику, а шест одељења (180 места) за наставу на мађарском језику.

Уписано је укупно 1.011 ученика у 40 одељења – 866 ученика у 34 одељења на српском и 145 ученика у шест одељења на мађарском језику.

Дуално образовање **у четворогодишњем трајању** у средње школе на територији АП Војводине први пут уведено је у овој школској години, за четири образовна профила (прехрамбени техничар, моделар одеће, електротехничар за обновљиве изворе енергије, техничар за обликовање намештаја и ентеријера).

Уписано је укупно 90 ученика у четири планирана одељења и настава се реализује само на српском језику.

Скупштина Републике Србије, 11. новембра 2017. године, усвојила је **Закон о дуалном образовању**, који ће почети да се примењује од школске 2019/2020. године.

У образложењу овог закона, као циљеви наведени су прилагођавање средњег стручног образовања потребама привреде, смањивање стопе незапослености младих и јачање конкурентности привреде Србије на регионалном и глобалном нивоу.

Законом се уређује садржај и начин остваривања дуалног образовања, узајамна права и обавезе ученика, родитеља, школе и послодаваца, материјално и финансијско обезбеђење ученика, као и друга питања значајна за дуално образовање.

**5. УПИС УЧЕНИКА У ПРВИ РАЗРЕД ПРИВАТНИХ СРЕДЊИХ ШКОЛА НА**

**ТЕРИТОРИЈИ АП ВОЈВОДИНЕ**

На територији АП Војводине постоје двадесет две приватне средње школе за које је Секретаријат утврдио да испуњавају услове у погледу простора, опреме, наставних средстава и потребног броја наставника за почетак рада и обављање делатности средњег образовања и васпитања. Ове школске године, верификоване су још две приватне средње школе, у Новом Саду.

Податке о уписаним ученицима у школској 2017/2018. години доставило је осамнаест школа. Према достављеним подацима, у први разред уписано је 310 редовних ученика (58 ученика више него претходне школске године), што је 1,79% од укупног броја ученика првог разреда средњег образовања (0,36% више него претходне школске године). Такође, наставља се тенденција да највише уписаних ученика има у следећим подручјима рада – здравство и социјална заштита (123) и гимназијско образовање (109), а затим економија, право и администрација (31). У поређењу с претходном годином, више ученика уписано је за гимназијско образовање и образовање у подручју рада економије. У први разред приватних средњих школа уписују се и ванредни ученици старији од 17 година, као и ученици који су започели па прекинули образовање у другим средњим школама.

Упис редовних ученика у први разред у приватним средњим школама у школској 2017/2018. години реализован је у следећим подручјима рада: гимназија; економија, право и администрација; здравство и социјална заштита; трговина, угоститељство и туризам; саобраћај; личне услуге.

Наведена квота није обухваћена Одлуком о броју места за упис ученика у први разред средњих школа на територији АП Војводине у школској 2017/2018. години, будући да Покрајинска влада утврђује само број места за упис ученика у први разред средњих школа чији је оснивач АП Војводина. Међутим, информација о могућностима и реализацији уписа ученика у приватне средње школе на територији АП Војводине може се сматрати значајном за Покрајинску владу.

**\* \* \***

**На основу изложеног, може се констатовати**:

1. Планирани **број места** за упис ученика у први разред средњих школа у школској 2017/2018. години у АП Војводини **већи** је од броја ученика завршног разреда основних школа **за 7,18%** (у осмом разреду било је укупно 18.043 ученика, а планом уписа предвиђено је 19.338 места). У поређењу с претходном школском годином, број ученика осмог разреда мањи је за 57, а планирано је 575 места мање за упис.
2. Планирани упис ученика у први разред средње школе реализован је са **89,14% – на 19.338 места уписано је 17.238 ученика,** с тим што је **у трогодишњим школама** план уписа реализован са **81,43%,** а **у четворогодишњим** **школама** са **91,28%.** У поређењу с претходном школском годином, **реализација плана уписа** ученика није се значајно мењала. Највећи број ученика је у гимназијама, економији и електротехници, а затим у здравству, машинству и пољопривреди. Више је уписаних ученика за трогодишње образовање у машинству, геодезији и грађевинарству и угоститељству.
3. У средњим школама у којима се настава изводи **на српском језику**, **упис** ученика **реализован** је са **91,5%**, као и претходне школске године, јер је на планираних 16.968 места у 579 одељења уписано 15.526 ученика у 573 одељења – уписано **392 ученика** (2,46%) **мање**.
4. У средњим школама у којима се настава изводи **на мађарском језику, упис** ученика **реализован** је са **72,85%**, што је за **5%** **више** него претходне године, јер је на планираних 2.070 места у 71 одељење уписано 1.508 ученика у 70 одељења – уписано **11 ученика** **више**.
5. У средњим школама у којима се настава изводи **на словачком језику,** **упис** је **реализован** са **72,67% или 4% мање** него претходне године, јер је на планираних 150 места у пет одељења уписано 109 ученика у пет одељења – уписано **17 ученика** (18,48%) **више**. По први пут, планиран је и реализован упис ученика на словачком наставном језику за трогодишње образовање, у подручју рада угоститељство.
6. У средњим школама у којима се настава изводи **на румунском језику упис** је **реализован** са **40% или 21,67% мање** у односу на претходну годину, јер је на планираних 60 места уписано 24 ученика – уписано **13 ученика** (35,13%) **мање**.
7. У средњој школи у којој се настава изводи **на русинском језику,** **упис** је **реализован** са **56,67% или 10% више** него претходне године, јер је на планираних 30 места уписано 17 ученика – уписано **три ученика** (21,43%) **више**.
8. У средњој школи у којој се настава изводи **на хрватском језику,** **упис** је **реализован** са **90%**, јер је на планираних 60 места уписано 54 ученика – уписано **четири ученика** (8%) **више**.
9. **Настава на два језика** реализује се у **36 средњих школа** (у 31 – на српском и мађарском језику, у две – на српском и словачком језику, у две – на српском и румунском језику и у једној – на српском и русинском језику), док се **настава на једном језику** реализује у **81 школи** (у 79 – на српском и у две – на мађарском језику). **У три школе** **настава** се реализује **на три језика:** у две школе на српском, мађарском и хрватском језику и у једној школи на српском, мађарском и словачком језику.
10. У току 2016/2017. школске године, наставу на језицима националних мањина –националних заједница похађало је **2.283 ученика осмог разреда** (33 ученика више него претходне школске године), од којих је **1.712 ученика** (**75%**) **наставило да се школује** на неком од језика националних мањина – националних заједница и у средњој школи у школској 2017/2018. години (22 ученика више него претходне школске године).
11. За образовне профиле који се реализују по **дуалном принципу образовања**, за школску 2017/2018. годину планирано је укупно 1.320 места у 30 средњих школа, за 24 образовна профила из осам подручја рада (четири четворогодишња образовна профила и 20 трогодишњих), а уписан је 1.101 ученик – у 44 одељења, на српском и мађарском језику.
12. Од укупно **22 верификоване приватне средње школе на територији АП Војводине**, на основу достављених података од осамнаест приватних средњих школа на територији АП Војводине, уписано је **310 редовних ученика** у шест подручја рада, што је 1,79% од укупног броја ученика првог разреда средњег образовања (као и претходне године).

ПРЕДЛОГ

Покрајинска влада, на ......... седници, одржаној ......... 2017. године, размотрила је **ИНФОРМАЦИЈУ О УПИСУ УЧЕНИКА У ПРВИ РАЗРЕД СРЕДЊИХ ШКОЛА НА ТЕРИТОРИЈИ АУТОНОМНЕ ПОКРАЈИНЕ ВОЈВОДИНЕ У ШКОЛСКОЈ 2017/2018. ГОДИНИ** и д о н е л а је следеће

# З А К Љ У Ч К Е

1. Усваја се Информација о упису ученика у први разред средњих школа на територији Аутономне покрајине Војводине у школској 2017/2018. години.
2. Информацију о упису ученика у први разред средњих школа на територији АП Војводине у школској 2017/2018. години са ЗАКЉУЧЦИМА, доставити Oдбору за образовање и науку и Одбору за националну равноправност Скупштине Аутономне покрајине Војводине, ради разматрања и Покрајинском секретаријату за образовање, прописе, управу и националне мањине – националне заједнице.

## П Р И Л О З И